كانت عندي مهلة ديال سيمانة تقريبا باش نفكر فداكشي لي قتارحات عليا سميرة. هو 1500 درهم و لا 2000 درهم فالنهار راه مزيانة ! مخيرة! وانا من الديبار ماعمري كان منتهى احلامي نحبس فالصالون و ندوز حياتي فيه كنت ديما كانشوف هاد الصالون لي خدامة فيه درجة فدوك الدروج لي غانطلع فيهم باش ندير مستقبلي تانا. أغلبية البنات لي كايخدمو فالماساج كايحلمو يمشيو للخليج ! يخدمو فقطر، الامارات، البحرين، الكويت، و لكن الطوب هي قطر و الامارات تما فين كاين الصرف ديال بصح و بنادم سخي. “نادية” واحد البنت كايعاودو عليها فالصالون كانت قبل مانخدم فيه أنا، كاع البنات كايعاودو عليها فحال شي بطلة و ماكرهوش الحياة تعطيهم الفرصة لي عطات ل”نادية” ! حيت قدرات فست شهور من الخدمة فالصالون تتعرف على واحد الكليانة خدامة فالامارات عاوناتها ضبرات على كونطرا تما و مشات لأبوظبي خدمات فواحد لوطيل كبير، و فلوطيل تلاقات مع واحد الشيخ اماراتي من الأمراء ديالهم و تزعط ف “نادية” و بغا يتزوج بيها و باش يتزوج بيها شرطات عليه فالصداق فيلا و طوموبيل فالمغرب يبقاو ديالها تجي دوز بيهم العطلة و ميتين مليون يبلوكيها ليها فالكونط و داكشي لي كان ... “نادية” من ماسوز عادية فصالون فالمغرب كاتشد 2000 درهم فالشهر ولات مرات أمير اماراتي و مابقا حتى واحد يقدر يقرب ليها. الاقتراح ديال سميرة كان مزيان بالنسبة ليا و لكن ماعرفتش علاش كانحس براسي مترددة ! ماكانبغيش نخدم فشي بلاصة لي بنادم غايتحكم فيا فيها ! عند سميرة كان عندي الاختيار واش نجلس و لا نمشي و لكن فداك لوطيل واش غايكون عندي الاختيا ر؟ عصام كان ظريف و زوين و تعامل معايا مزيان و لكن فلوطيل واش غانلقا غي فحال عصام و لا غانطيح فالبسيكوباطات و المرضى ؟ لحد الآن فحياتي كنت كانشوف راسي ديما عندي الاختيار و لكن لاخدمت فداك لوطيل واش غايبقا عني شي اختيار؟ شي مرات الاختيار فالحياة كايكون نقمة على مولاه ! كنت هانية فالصالون تاصدق راسي مخربق علاش؟ حيت ولا عندي الاختيار بين الصالون و حاجة اخرى. دوزت يوماين وانا كانفكر فداكشي لي قتارحات عليا سميرة ! كانحاول نشوف شنو يمكن نربح و شنو يمكن نخسر، “كريم” رجع كايهضر معايا عادي فحالا ماوقع والو -“مالكي دايخة هاد ليامات ؟” سولني و هو كايحرك قهوتو . -“ماعرفت ! عيانة مع راسي و صافي” -“لابغيتي نسافرو هاد الويكاند و نخرجو باش تبدلي الجو” كايبقا فيا هاد الخاراوات ! واخا ندير فدينمو لي درت لاصق لاصق و حنين ... مرة مرة كايعجبني داك الحنان ديالو ! زوينة يكون عندك شي حد كايفكر ليك و هاز ليك الهم. -“لا مافياش لي يسافر تال مراكش فهاد الصهد... “ترددت باش نهضر معاه ! واش نقوليه غانبدل الخدمة و لا لا ؟ أنا اصلا مازال ماعارفة راسي واش غانبدلها. فالأخر قررت نسكت تانعرف راسي شغاندير و نقوليه. – “و لكن نخرجو نهار الجمعة ! شحال هادي ماخرجت” -“صافي مشات آ لالة” كمل هضرتو على الخدمة و المشاكل لي عندو مع الباطرون، باغي يمشي لكندا ، هادي شي عام و هو دافع الضوسي و فوقما كانتلاقاو ضروري مايهضر ليا عليها، خليتو كايهضر و سهيت كانفكر فحريرتي ... المهم مازال عندي ثلت يام قبل ماتسالي المهلة ... نخمم فيها على خاطري. تيليفوني كايصوني، “حليمة” البنت لي خدامة معايا فالصالون كاتعيط. “آلو ! آلو فينك آ المسخوطة ؟” “فين بغيتيني نكون ؟ أنا غي فالقهوة مع كريم !” “ناري قودتيها ! “العاقيسة” جات و سولات عليك قلت ليها مشيتي للمحلبة تسخري ! رجعي دغيا! ” “العاقيسة” هي “نورة” مولات الصالون، من أخيب و أجوع و أحمض و أخنز و أعفن خلق الله ! ماعمري ماشفت مولات صالون فيه حمام و ماساج و مانيكير و بيكيدير ماكاتهلاش فراسها ماكاتصايبش شعرها ماكاتنقيش ظفارها ... كاتموت على الريال ! كاتعبد شي حاجة سميتها الدرهم! حسب الهضرة ديال حليمة و البنات فالصالون، “نورة العاقيسة” من دوك لي كايقول عليهم المثل الله ينجيك من المشتاق الى ذاق ! بنت واحد الحومة مقودة، كانت خدامة فواحد الشركة و دارت بمولاها راجل كبير مزوج و عندو ولاد قد نورة و كبر منها و حملات منو ! باش السيد يستر على راسو و على الفضيحة تزوج بيها و دار ليها صالون و عاطيها الدار فين تسكن هي و ولدها و كايصرف عليها ! و لكن حيت نورة كبرات فالجوع و عقلات عليه مانساتوش ...كاتعامل معانا فحال العبيد. قبل مانرجع للصالون قلت لكريم يدوزني للمحلبة، خديت الحرشة و الملوي للبنات كيما العادة و باش ماتسماش حليمة كذابة، مع الدخلة للصالون لقيتو خاوي ماكاينة تا كليانة، شقماتني العاقيسة. “هاديك الويلة فين كنتي ؟” “الويلة”؟! مال دينمها هادي هاد النهار كاتقلب على خزيت ! ضرت غانجاوبها و هي تنقز “حليمة” من موراها كادير ليا بيديها دوك الحركات زعما بردي بردي ! نعلت الشيطان و قلت نبرد على وجه حليمة و اصلا مافيا لي يتناكر مع هاد بنت القحبة اليوم حيت راسي عامر. “كنت فالمحلبة آ ختي نورة ! مشيت نجيب كاسكروط للدريات” “ديما المحلبة ! ديما الحانوت ! ديما هانا غي هنا! ماكاتفهموش ليا ! فوقاش كاتخدمو؟” جاوبتها ” وا هانتي كاتشوفي آ ختي نورة ماكايناش الخدمة” قبل مانكمل هضرتي طارت ليا على الميكة لي فيدي و شيرات بيها حتى تشتت داكشي لي كان لداخل فالصالون و هي كاتغوت” ماتجاوبينيبييييييش” ماعرفتش شنو وقع فديك اللحظة بدات حتى حسيت براسي كانحيد فالطابلية ديال الخدمة و لحتها على دينمها “مابقيتش خدامة و سيري تقودي” نورة سكتات بالصدمة ! حليمة ولات حمرة كاضور فعينيها ! هزيت صاكي و تيليفوني و خرجت من الصالون. كانسمع صوت نورة كاتغوت مورايا ! كاتسبني و كاتهدد عليا و حليمة كاتسكت فيها. شيرت على طاكسي باش يديني لدارنا، غير طلعات وانا نجبد تيليفوني، و عيطت.... “آلو سميرة ، فوقاش نقدر نبدا الخدمة؟” 
مذكرات مدلكة سانك ايطوال الحلقة 12: الحلم ديال ابنات لي كايديرو الماساج هو يخدمو فالامارات و لا فقطر حيت تما فين كاين الصرف الصحيح و البوربوارات و الهدايا…